ཁང་དམར་དགོན

མཚན་རྒྱས་པར་དགའ་ལྡན་ཐེག་ཆེན་བཤད་སྒྲུབ་དགའ་ཚལ་གླིང་ཞེས་ཞུ། ད་ལྟའི་འདམ་གཞུང་རྫོང་ནས་བྱང་ཤར་མཚམས་སུ་སྤྱི་ལེ་སུམ་ཅུ་ལྷག་ཙམ་སོང་ན་ཁང་དམར་ཞེས་པའི་རི་ལྡེབས་སུ་དགོན་དེ་མཇལ་རྒྱུ་ཡོད། ཐོག་མར་གནས་དེར་རྒྱལ་པོ་ལྷ་བཟང་ཧན་དབྱར་ཁ་འདམ་གཞུང་དུ་བཞུགས་སྐབས་སྦྱིན་བདག་མཛད་དེ་མ་ཎི་ལྷ་ཁང་ཞིག་ཡོད་པ་ལ་དེ་རྗེས་ཁང་དམར་མཚམས་སྤྲུལ་བློ་བཟང་ཉི་མ་ཞུ་བ་སྐུ་མཚམས་ཁོ་ནར་བཞུགས་པའི་བླ་མ་ཞིག་གིས་དགོན་དེ་ཕྱག་བཏབ་གནང་མཛད། ད་ལྟའི་བསྟན་འཛིན་འཇིགས་མེད་བར་མཚམས་སྤྲུལ་སྐུ་ཕྲེང་གསུམ་བྱུང་། རི་བོ་དགེ་ལུགས་ཀྱི་ཕྱག་བཞེད་མཛད་ཅིང་སེ་ར་སྔགས་པའི་ཁོངས་ཡིན། དགེ་འདུན་ཞལ་གྲངས་སུམ་ཅུ་སྐོར་ཡོད། སྔོན་ད་ལྟའི་དགོན་དེའི་གཡས་ངོས་སུ་འདུ་ཁང་ཆུང་ཆུང་ཞིག་ཡོད་པ་ལ་༡༩༥༧ལོར་འདུ་ཁང་ཀ་བ་བཅུ་དྲུག་གསར་བཞེངས་གནང་བའི་གཙང་ཁང་སྦུག་མར་འཇིགས་བྱེད་དཔའ་བོ་གཅིག་པའི་སྐུ་བརྙན་དང་། འདུ་ཁང་ནང་སྐུ་རྒྱུ་ཙན་དན་ལས་གྲུབ་པའི་ཐུགས་རྗེ་ཆེན་པོ་བཅུ་གཅིག་ཞལ་བརྐྱང་ཁྲུ་གང་ལྷག་ཙམ་བྱས་པ་སོགས་རྟེན་སྐུ་ཇི་སྙེད་བཞུགས།
ད་ལྟ་སྔོན་གྱི་འདུ་ཁང་དེ་རང་ལ་ཉམས་གསོ་གནང་བའི་གཙང་ཁང་སྦུག་མར་སྐུ་རྒྱུ་འཇིམ་ལས་སྒྲུབ་པའི་བདེ་གསང་འཇིགས་གསུམ་གྱི་སྐུ་བརྙན་ཐོག་སོ་གཉིས་ལྡན་དང་། ཁའ་སྤྱོད་མ། རྗེ་ཡབ་སྲས་གསུམ། གནས་བརྟན་བཅུ་དྲུག་སོགས་ཀྱི་སྐུ་བརྙན་དང་། འདུ་ཁང་ནང་སྔོན་གྱི་ཐུགས་རྗེ་ཆེན་པོའི་སྐུ་བརྙན་དེ་རང་དང་། སྐྱབས་རྗེ་ཕ་བོང་ཁ། དེའི་གཡས་སུ་ཡོངས་འཛིན་གླིང་རིན་པོ་ཆེ་དང་། གཡོན་དུ་ཁྲི་བྱང་རིན་པོ་ཆེ། དེ་བཞིན་ཀུན་རིགས་དང་། མཚམས་སྤྲུལ་སྐུ་ཐོག་གཉིས་པའི་སྐུ་བརྙན། སྒྲོལ་དཀར་གྱི་སྐུ་བརྙན་བཅས་དང་། མགོན་ཁང་ནང་མགོན་པོ་ཕྱག་དྲུག་དང་། དམ་ཅན་ཆོས་རྒྱལ། རྣམ་སྲས། དཔལ་ལྡན་ལྷ་མོ། ཚངས་པ་སོགས་འཇིམ་སྐུ་གསར་བཞེངས་གནང་བ་མང་པོ་མཇལ་རྒྱུ་ཡོད།
Category:དགོན་པ།